Guðrún Þóra Gunnarsdóttir hefur verið ráðin forstöðumaður Rannsóknamiðstöðvar ferðamála frá 15. maí næstkomandi . Guðrún Þóra hefur aflað sér víðtækrar reynslu og þekkingar á ferðamálum undanfarin 20 ár . Hún er með meistaragráðu ( M.B.A. ) í stjórnun ferðaþjónustu frá University of Guelph , Ontario í Kanada og meistaragráðu frá University of Oregon , USA í samanburðarbókmenntum . Hún leiddi uppbyggingu ferðamáladeildar Háskólans á Hólum og var deildarstjóri þar í 13 ár . Hún hefur síðustu 7 árin gegnt starfi lektors við sömu deild . Guðrún Þóra sat sex ár í Vísinda - og tækniráði og var um árabil fulltrúi Íslands í Norrænu Atlantshafsnefndinni ( NORA ) . Guðrún Þóra mun sinna starfi forstöðumanns í fullu starfi frá 15. maí næstkomandi en í hlutastarfi þangað til . Fráfarandi forstöðumaður , Kristín Sóley Björnsdóttir , mun sinna starfinu til 1. apríl og í kjölfarið taka við starfi kynningarstjóra hjá Menningarfélagi Akureyrar .